Publish Date:Sun, 02 Aug 2020 08:02 AM (IST)
अमेरिका के सबसे बड़े संक्रामक रोग विशेषज्ञ डॉ. एंथनी फासी ने यकीन जताया है कि अगले साल की शुरुआत तक कोरोना वायरस की वैक्सीन तैयार हो जाएगी। ...
वाशिंगटन, एपी। अमेरिका के सबसे बड़े संक्रामक रोग विशेषज्ञ डॉ. एंथनी फासी ने विश्वास जताया है कि अगले साल की शुरुआत तक कोरोना वायरस की वैक्सीन तैयार हो जाएगी। उन्होंने सांसदों को बताया कि लगभग ढाई लाख लोग क्लीनिकल ट्रायल में भाग लेने के लिए स्वेच्छा से तैयार हैं। शुक्रवार को संसदीय सुनवाई के दौरान फासी के साथ अन्य अधिकारियों ने स्वीकार किया कि शेष बचे लोगों की कोरोना टेस्ट रिपोर्ट दो से तीन दिनों के भीतर नहीं आ सकती है।
इसी के साथ उन्होंने संयुक्त रूप से अमेरिकियों से मास्क पहनने, भीड़ से बचने और बार-बार हाथ धोने जैसी बुनियादी सावधानियों का पालन करने की अपील की। नेशनल इंस्टीट्यूट ऑफ एलर्जी एंड इंफेक्शियस डिजीज के प्रमुख फासी ने कहा, 'हम पूरी तरह आशावादी हैं कि इस वर्ष के अंत तक या अगले वर्ष की शुरुआत में हमारे पास एक वैक्सीन होगी। मुझे नहीं लगता है कि यह एक सपना है। मेरा मानना है कि यह एक वास्तविकता है और यह पूरा होते दिखाई देगा।'